text: Hundelorte varm sag i Esbjerg
  09 februar 2011 kl. 16.39
  Hundelorte er blevet en varm politisk sag i Esbjerg Kommune.
  Hidtil har kommunen haft 29 stativer med plastikposer til hundes efterladenskaber placeret rundt omkring i kommunen. Over 200.000 poser er hvert år blevet brugt af hundeejere. Den enestående service har kostet kommunen 120.000 kroner om året.
  Hundeposerne er kommet i søgelyset, fordi teknisk udvalg har fået pålagt at spare otte millioner kroner om året på vedligeholdelse af grønne områder.
  
  Eget ansvar
  - Jeg mener, at man må forvente, at hundeejere tager en plastikpose med hjemmefra, når de skal lufte deres hund. Det må være borgernes eget ansvar, at de ikke sviner gader og grønne området til, siger medlem af teknik- og forsyningsudvalget, Vivi Lindblad (S).
  Udvalgsformand Freddie H. Madsen (DF) har smidt håndklædet i ringen, Han mener ikke, at det er muligt at spare otte millioner kroner om året, hvis affald ikke skal flyde overalt i kommunen.
  - Kommunen kommer til at ligne en polsk by for 15 år siden, forudser Freddie H. Madsen.
  Politikerne skal nu drøfte de enkelte dele af spareplanen, som egentlig blev vedtaget sidste år.
  Foreløbig er udleveringen af hundeposer stoppet.
  